b"\n_START_ARTICLE_\nConstance Markiewicz\n_START_SECTION_\nBakgrunn\n_START_PARAGRAPH_\nDen senere grevinne Markiewicz ble f\xc3\xb8dt Georgine Gore-Booth i London. Hun var eldste datter av polarforskeren og eventyreren sir Henry Gore-Booth, 5. baronet, og lady Georgina, f\xc3\xb8dt Hill. Ulikt mange andre anglo-irske jordeiere i Irland var han en opplyst godseier som administrerte sin store eiendom med medf\xc3\xb8lelse for leietagerne. Under hungersn\xc3\xb8den i 1879\xe2\x80\x931880 gav han gratis mat til leietagerne. Farens eksempel inspirerte Constance of hennes yngre s\xc3\xb8ster Eva Gore-Booth, til \xc3\xa5 utvikle en dyp medf\xc3\xb8lelse med de fattige. S\xc3\xb8strene var gode venner av dikteren W.B. Yeats, som ofte bes\xc3\xb8kte familiens hjem Lissadell House i Sligo, og de ble ogs\xc3\xa5 p\xc3\xa5virket av hans politiske og kunstneriske oppfatninger. Eva ble senere involvert i arbeiderbevegelsen og kampen for kvinnelig stemmerett i England. Constance brukte noe lenger tid p\xc3\xa5 \xc3\xa5 bli politisk aktiv.\n_START_SECTION_\nEkteskap og begynnende politisk engasjement\n_START_PARAGRAPH_\nConstance bestemte seg for \xc3\xa5 utdanne seg til maler, men det var bare en skole i Dublin som tok imot kvinnelige studenter. Hun begynte derfor p\xc3\xa5 Slade School of Art i London i 1892. Hun ble da politisk aktiv for f\xc3\xb8rste gang, og gikk inn i National Union of Women's Suffrage Societies (NUWSS). Hun flyttet senere til Paris og studerte ved det prestisjetunge Acedemie Julian, hvor hun m\xc3\xb8tte sin fremtidige ektemann, grev Casimir Dunin-Markiewicz. Den velst\xc3\xa5ende polske artistokraten var p\xc3\xa5 dette tidspunkt gift, men hans kone d\xc3\xb8de i 1899, og i 1901 giftet han seg med Constance, som dermed ble grevinne Markiewicz. Kort tid etter at de giftet seg f\xc3\xb8dte hun en datter, Maeve, i Lissadell House. Barnet ble oppdratt av grevinnens foreldre, og hadde etterhvert ingen kontakt med sin mor. _NEWLINE_Paret Markiewicz bosatte seg i Dublin i 1903, og bevegde seg i kunstneriske og litter\xc3\xa6re kretser. Grevinnen fikk et ry som landskapsmaler. I 1905 stiftet hun sammen med kunstnerne Sarah Purser, Nathaniel Hone, Walter Osborne og John Butler Yeats foreningen United Artists Club. Det var p\xc3\xa5 dette tidspunkt enn\xc3\xa5 ingenting som forbandt henne med den republikanske bevegelsen, men gjennom milj\xc3\xb8et traff hun blant annet ledende medlemmer av Conradh na Gaeilge. Selv om denne organisasjonen formelt sett var upolitisk, og arbeidet med gjenoppliving av irsk g\xc3\xa6lisk, brakte den sammen en rekke fremtidige politiske ledere, og gav grobunn for nasjonalisme og republikanisme. Hos Purser m\xc3\xb8tte hun blant annet revolusjon\xc3\xa6re patrioter som Michael Davitt, John O'Leary og Maud Gonne._NEWLINE_I 1906 leide hun et lite hus p\xc3\xa5 landet utenfor Dublin. Den tidligere leieboeren var dikteren Padraic Colum, som hadde etterlatt seg utgaver av The Peasant og Sinn F\xc3\xa9in. Disse revolusjon\xc3\xa6re skriftene ble lest av grevinnen, som ble sterkt p\xc3\xa5virket av dem. _NEWLINE_Hun ble i 1908 mer involvert i nasjonalistisk politikk. Hun gikk inn i Sinn F\xc3\xa9in og Inghinidhe na h\xc3\x89ireann, en revolusjon\xc3\xa6r kvinneforening grunnlagt av Maud Gonne. Grevinnen kom til det f\xc3\xb8rste m\xc3\xb8te if\xc3\xb8rt ballkjole og tiara, ettersom hun kom rett fra en mottagelse p\xc3\xa5 Dublin Castle. Medlemmene m\xc3\xb8tte henne naturligvis med fiendtlig innstilling, noe hun syntes var en forfriskende forandring fra den vanlige bukking og nikking, og hun ble enda mer ivrig p\xc3\xa5 \xc3\xa5 bli aktiv. Grevinnen og Gonne spilte sammen i flere teaterstykker p\xc3\xa5 det nyetablerte Anney Theatre, en institusjon som var viktig for fremveksten av den kulturelle nasjonalismen. Samme \xc3\xa5r stilte hun i parlamentsvalget, som motkandidat til Winston Churchill i Manchester. S\xc3\xb8steren Eva Gore-Booth bodde der sammen med Esther Roper, og de to drev valgkamp for grevinnen, som tapte. _NEWLINE_I 1909 grunnla hun Fianna \xc3\x89ireann, en ungdomsorganisasjon basert p\xc3\xa5 speiderbevegelsen, som dengang var paramilit\xc3\xa6r. P\xc3\xa1draig Pearse sa senere at denne grunnleggelsen var like viktig som opprettelsen av Irish Volunteers i 1913. _NEWLINE_Grevinnen ble fengslet for f\xc3\xb8rste gang i 1911, etter \xc3\xa5 ha holdt en appell under en demonstrasjon organisert av Irish Republican Brotherhood (IRB), med 30\xc2\xa0000 deltagere, i forbindelse med Georg Vs bes\xc3\xb8k til Irland. Hun sluttet seg i 1913 til James Connollys Irish Citizen Army (ICA), en liten paramilit\xc3\xa6r organisasjon grunnlagt for \xc3\xa5 beskytte fagorganiserte mot politiet. Samme \xc3\xa5r startet hun et suppekj\xc3\xb8kken sammen med andre i Inghinidhe na h\xc3\x89ireann._NEWLINE_I 1913 flyttet ektemannen til Ukraina, antagelig p\xc3\xa5 grunn av grevinnens politiske aktivitet. Han vendte tilbake til Irland f\xc3\xb8rst da hans kone l\xc3\xa5 for d\xc3\xb8den.\n_START_SECTION_\nP\xc3\xa5skeoppr\xc3\xb8ret\n_START_PARAGRAPH_\nSom medlem av ICA deltok grevinne Markiewicz i p\xc3\xa5skeoppr\xc3\xb8ret i april 1916. Hun var l\xc3\xb8ytnant, og fungerte som nestkommandereden i Michael Mallins enhet p\xc3\xa5 St. Stephen's Green. Hun deltok aktivt i \xc3\xa5 sette opp barrikader, og p\xc3\xa5 et tidspunkt skj\xc3\xb8t og s\xc3\xa5ret hun en britisk skarpskytter. Enheten p\xc3\xa5 St. Stephen's Grenen holdt ut en uke, og overgav seg f\xc3\xb8rst da de fikk ordre om dette fra Connolly. Den britiske offiseren som mottok overgivelsen, kaptein Wheeler, var en slektning av Markiewicz._NEWLINE_Etter \xc3\xa5 ha blitt f\xc3\xb8rt til Dublin Castle ble Markiewicz sendt videre til Kilmainham fengsel. Hun var den eneste av de 70 kvinnelige fangene som ble satt i isolat. Under krigsrettsaken sa hun til retten: \xc2\xabJeg gjorde det som var rett, og jeg st\xc3\xa5r for det\xc2\xbb. Hun kunne dermed ikke unng\xc3\xa5 \xc3\xa5 bli d\xc3\xb8mt. Dommen var f\xc3\xb8rst d\xc3\xb8den, men general Maxwell omgjorde den til livsvarig fengsel \xc2\xabp\xc3\xa5 grunn av fangens kj\xc3\xb8nn\xc2\xbb. Markiewicz' svar var: \xc2\xabJeg skulle \xc3\xb8nske dere hadde hatt anstendighet til \xc3\xa5 skyte meg\xc2\xbb._NEWLINE_I 1917 ble hun l\xc3\xb8slatt under et generelt amnesti. Omtrent p\xc3\xa5 denne tiden konverterte hun fra protestantisme til katolisisme.\n_START_SECTION_\nDet f\xc3\xb8rste D\xc3\xa1il\n_START_PARAGRAPH_\nI 1918 ble hun igjen fengslet, denne gang for sitt virke mot innf\xc3\xb8ring av verneplikt i Irland. I parlamentsvalget i desember 1918 ble Markiewicz valgt som representant for Sinn F\xc3\xa9in for valgkretsen Dublin St Patrick's. Dermed ble hun den f\xc3\xb8rste kvinne som ble valgt inn i House of Commons. I likhet med de andre Sinn F\xc3\xa9in-representantene tok hun ikke sitt sete. _NEWLINE_I 1919 var hun med p\xc3\xa5 \xc3\xa5 danne D\xc3\xa1il \xc3\x89ireann, som proklamerte opprettelsen Den irske republikk. Hun ble gjenvalgt til Det andre D\xc3\xa1il i 1921. _NEWLINE_Fra april 1919 til januar 1922 var hun arbeidsminister i Den irske republikk. Hun var det f\xc3\xb8rste kvinnelige kabinettsmedlem, og det eneste kvinnelige irske kabinettsmedlem inntil 1979.\n_START_SECTION_\nBorgerkrigen og Fianna F\xc3\xa1il\n_START_PARAGRAPH_\nI januar 1922 forlot hun regjeringen sammen med Eamon de Valera og andre, i protest mot den anglo-irske traktat. Hun kjempet aktivt for republikanerne under borgerkrigen. _NEWLINE_Etter krigen reiste hun i USA. Hun ble ikke gjenvalgt i valget i 1922, men kom i 1923 inn i D\xc3\xa1il igjen. I likhet med andre republikanske kandidater boikottet hun forsamlingen, og hun ble igjen fengslet, denne gang av Den irske fristatens myndigheter. Hun sultestreiket sammen med 92 andre kvinnelige fanger, og ble l\xc3\xb8slatt etter mindre enn en m\xc3\xa5ned. _NEWLINE_I 1926 ble hun medlem av Fianna F\xc3\xa1il, de Valeras nystiftede parti. Hun ble valgt inn i Det femte D\xc3\xa1il i juni 1927, men d\xc3\xb8de f\xc3\xb8r hun kunne ta sitt sete. _NEWLINE_Markiewicz d\xc3\xb8de 59 \xc3\xa5r gammel den 15. juli 1927. \xc3\x85rsaken var antagelig tuberkulose, som hun ble smittet av mens hun jobbet i fattighusene i Dublin, eller komplikasjoner fra en blindtarmbetennelse. Ektemannen, datteren og hennes stes\xc3\xb8nn var hos henne da hun d\xc3\xb8de. Hun ble gravlagt p\xc3\xa5 Glasnevin gravlund i Dublin."